Sabinet | Volume 112, Issue 3229
Volume 112, Issue 3229, 2009
Die Kerkblad - Volume 112, Issue 3229, November 2009
Volume 112, Issue 3229, November 2009
Omdat die Here 'n muur van vuur rondom ons is, is ons oop na die wêreld : uit die Woord
Source: Die Kerkblad 112, pp 4 –7 (2009)
Met groot dankbaarheid en entoesiasme vier ons die verjaardag van hierdie gemeente. Vir 'n gemeente om 150 jaar oud te word en vir so lank 'n hele klomp dogters en seuns groot te maak en soveel gemeentes uit haar te laat voortkom, is 'n wonderwerk van die Heilige Gees. Christus het deur die jare bewys dat Hy die Hoof is van hierdie gemeente. By 'n verjaardag van 'n jongmens kyk ons vorentoe, by 'n verjaarsdag van 'n bejaarde wil ons terugkyk. Nou wil ons vorentoe kyk, want 150 jaar in die lewe van die kerk van die Here is nog baie jonk. 'n Jong mens droom, 'n jong gemeente sien vergesigte.
Die gevaarlike tweedagleeglêweek : redaksioneel
Source: Die Kerkblad 112, pp 6 –7 (2009)
Seker die oorgrote meerderheid mense wat in 'n beroep staan, moet die week op een of ander wyse beplan. As 'n mens met oop ore luister na die gesprekke, hoor jy hoeveel mense se weekbeplanning sentreer nie rondom die vyf werksdae (Maandag tot Vrydag) nie, maar rondom die twee leeglê-naweekdae, Saterdag en Sondag. By sommige werkers moet 'n afmiddag op Woensdae ook nog in berekening gebring word.
Soms is daar in die lewe klein dingetjies wat eintlik by jou gedagtes verbygaan, maar dit het 'n groot invloed op die lewe van ander mense. Een so 'n euwel is om iemand te etiketteer. As ons praat van etiketteer, beteken dit dat jy 'n "etiket" om iemand se nek hang. As jy dit doen, dan sê jy dat dit net 'n nuttige manier is om die name van dinge aan te dui, en dit het werklik met jou medemense niks te doen nie. Wat is 'n etiket regtig?
'n Etiket is 'n plakkertjie of strokie papier wat jy op iets plak om aan te dui wat die inhoud van die pakkie of die laai of die lêer is.
Etikette vind 'n mens op konfytbottels op die spensrak, of meel-, suikerrys-, koffieblikke in die kombuis.
Etikette plak die reisigers op hulle reistasse en bagasie met hulle naam en adres op sodat dit nie kan wegraak nie.
'n Etiket is dus 'n bruikbare artikel wat nuttig deur ons gebruik word om iets te merk en daarmee aandui wat die inhoud van die artikel is.
Menslike verantwoordelikheid en God se genade
Source: Die Kerkblad 112, pp 10 –11 (2009)
As 'n mens oor die verhouding tussen jou menslike verantwoordelikheid en die inwerking van God se genade praat, mag jy nie die posisie van die Heilige Gees in jou lewe as gelowige verkeerd verstaan nie. Die mens en die Heilige Gees is nie twee gelykstaande partye nie. Hulle is ook nie konkurrente of opponente of mededingers om aandele in die verlossingswerk nie. Die mens staan met sy wil onder God se wil: God het met sy almag en vrymag die mens met 'n eie wil in sy Raad opgeneem.
Godsdiens in openbare skole ... ja en nee : brandpunt
Source: Die Kerkblad 112, pp 12 –14 (2009)
Gedurende September het 'n organisasie, Skepties Suid-Afrika, in die openbaar beswaar gemaak teen die wyse waarop godsdiens in openbare skole beoefen word. Die organisasie het selfs gedreig met strafregtelike klagtes teen skole wat Bybellees en gebed in klastye toelaat.
Die vrug van die Gees in my lewe : fokusartikel
Source: Die Kerkblad 112, pp 15 –16 (2009)
Die vrug van die Gees het te doen met die praktyk van die lewe. Iemand wat nie die vrug van die Gees in sy / haar lewe het nie, en dan tot bekering kom, se lewe sal ingrypend verander. Neem net byvoorbeeld liefde - iemand wat God se liefde leer ken en daarom ook liefde in sy/haar lewe laat groei, kom weg van die seerkry wat haat, woede, afguns, stryery en kwaadpratery in ons lewe indra. As jy byvoorbeeld toelaat dat die Gees die vrug van getrouheid in jou lewe laat groei, vermy jy baie skade en ook stukkende verhoudings.
Liefde ... die eerste aspek van die vrug van die Heilige Gees : fokusartikel
Author Danie De Kock
Source: Die Kerkblad 112, pp 18 –19 (2009)
In Romeine 8:5 skryf die apostel Paulus : "... God bewys sy liefde vir ons juis hierin dat Christus vir ons gesterf het toe ons nog sondaars was." Net 'n paar verse verder in dieselfde hoofstuk skryf Paulus dat ons ... toe ons nog vyande was, deur die dood van sy Seun met God versoen is ... (vs 10).
Vreugde ... die tweede aspek van die vrug van die Heilige Gees : fokusartikel
Author Stephan Briel
Source: Die Kerkblad 112, pp 20 –21 (2009)
Die vreugde waarvan die Bybel praat, is nie dié soort vreugde wat afhang van hoe ander jou behandel, hoeveel geld jy het of watter lekker dinge met jou gebeur nie. Wanneer Paulus in Galasiërs 5 van die vrug van vreugde praat, bedoel hy 'n soort vreugde wat net die Heilige Gees in jou hart kan sit. Kort voor sy kruisiging het Jesus in Johannes 15:9, 11 vir sy dissipels gesê: "Soos die Vader My liefhet, het Ek julle ook lief. Julle moet in my liefde bly ... Dit sê Ek vir julle sodat my blydskap in julle kan wees en julle blydskap volkome kan wees."
Vrede ... die derde aspek van die vrug van die Heilige Gees : fokusartikel
Author A.J. Kruger
Source: Die Kerkblad 112, pp 22 –23 (2009)
"Vrede" is vir verskillende mense verskillende dinge. "Vrede" word op verskillende plekke gesoek en op verskillende maniere bekom. Vir iemand is dit dalk om in 'n optog te loop wat vra vir 'n "groener" samelewing. Vir 'n huwelikspaartjie kan dit die ooreenkoms ná 'n rusie wees. Vir 'n soldaat is dit die einde van 'n oorlog, of die einde van aktiewe diens. Vir iemand anders is dit die konsepte van die 70-jare van die vorige eeu : broederskap en baie liefde. Vir iemand anders is dit pasifisme, of die beëindiging van die vervaardiging van kernwapens. Vir baie van ons is dit dalk geassosieer met Kersdag - "Vrede op aarde ..."
Geduld ... die vierde aspek van die vrug van die Heilige Gees : fokusartikel
Author G.J. Meijer
Source: Die Kerkblad 112, pp 24 –25 (2009)
Die vierde bestanddeel in die vrug van die Gees is geduld, lankmoedigheid. Geduld dra by tot die uitnemende geur en smaak en aantreklikheid van die unieke, perfekte, lewensomvattende vrug van die Gees. Skerp teenoor die bose werke van die vlees wat onder andere vyandskap, twis, jaloersheid, toornigheid, naywer, tweedrag, partyskap, afguns en moord inhou, staan die kosbare gawe van geduld.
Vriendelikheid ... die vyfde aspek van die vrug van die Heilige Gees : fokusartikel
Author P.C. Van der Walt
Source: Die Kerkblad 112, pp 26 –27 (2009)
Wanneer jy iemand se getuigskrif lees, is vriendelikheid een van die eienskappe waarmee mense dikwels beskryf word. As iemand jou sou vra om God te beskryf, is dit heel moontlik dat dit 'n karaktertrek van God is wat glad nie by jou sal opkom nie. Mense sê selfs prontuit : "God is nie vriendelik nie. Dit is ook te verstane, want die woord "vriendelik" kom net een maal in die belydenisskrifte voor.
Goedhartigheid ... die sesde aspek van die vrug van die Heilige Gees : fokusartikel
Author A.L. Rheeder
Source: Die Kerkblad 112, pp 28 –29 (2009)
In een van sy geskrifte maak Desiderius Erasmus (tydgenoot van Luther) die opmerking dat jy nie veroordeel sal word as jy nie bewus is van die feit dat die Gees van die Vader en Seun uitgaan nie, of dat jy ook nie veroordeel sal word as jy nie weet of die Seun een of twee beginstadiums gehad het nie, maar dat jy beslis nie veroordeling sal ontsnap as jy nie die vrug van die Gees in jou lewe bevorder en uitlewe nie. Die punt wat Erasmus maak, is dat die vrug van die Gees 'n baie belangrike deel van elke gelowige se lewe moet wees.
Getrouheid ... die sewende aspek van die vrug van die Heilige Gees : fokusartikel
Source: Die Kerkblad 112, pp 30 –31 (2009)
Vertrou, getrou, betroubaar, getrouheid. Die kern van hierdie woorde is trou. Verskeie Bybeltekste gaan oor trou. Die meeste van hierdie tekste beskryf hoe God is. God is trou. Die Bybel openbaar God se trou aan 'n sondegevalle wêreld. Sy trou is onbeperk. Dit oorspan die ganse skepping.
Nederigheid ... die agste aspek van die vrug van die Heilige Gees : fokusartikel
Author S.P. Van der Walt
Source: Die Kerkblad 112, pp 32 –33 (2009)
Die wêreld van vandag opereer maar baie dikwels met harde kragte : "... met 'n oog vir 'n oog en 'n tand vir 'n tand" (Matt 5 : 38), met padwoede, beledigings, diefstal, bedrog, en selfs met magsbeheptheid en moord. En ons moenie dink die kerk is hiervan gespaar nie. Selfs onder kerkmense vier liefdeloosheid soms hoogty - die hardheid van selfhandhawing en eiebelang (al is dit dan ook onbedoeld of onnadenkend) teenoor die sagtheid van nederigheid.
Selfbeheersing ... die negende aspek van die vrug van die Heilige Gees : fokusartikel
Author J.A. Erasmus
Source: Die Kerkblad 112, pp 34 –35 (2009)
Handelinge 24:24-27 vertel hoedat goewerneur Feliks en sy Joodse vrou Drusilla vir Paulus uit die tronk laat haal het om meer oor die geloof in Christus te hoor. Vers 25 gee die hoofinhoud weer van dit waaroor Paulus met Feliks gepraat het. Daar staan : "Paulus het met hom gepraat oor 'n lewe in gehoorsaamheid aan God, oor selfbeheersing en oor die komende oordeel."
Lydenburg : Augustus 1859 - 2009
Authors: Abel Steyn and Cobie Steyn
Source: Die Kerkblad 112, pp 36 –37 (2009)
Die gemeente het maande lank beplan en gedroom : ons wil 'n fees tot eer van die Here hou vir sy groot genade, want die bestaan van 'n gemeente oor 150 jaar is nie te danke aan goeie, volmaakte mense se dade nie. Nee, gaan kyk 'n mens na die geskiedenis van die gemeente, sien jy dat die mens onvolmaak en bevlek met sonde is. En tog, dit alles ten spyt, het die Here gesorg en gelei, gehelp en beskerm, want Hy is ons enigste Herder.
Hersiene teks van die 1936/39 Psalms en Skrifberymings
Author D.F. Du Toit
Die Sinode van 2009 het 'n proefuitgawe van die hersiene Totiusteks (1936/39) van die Psalms en Skrifberymings goedgekeur om intussen deur gemeentes gebruik te word totdat dit vir finale goedkeuring aan die Sinode van 2012 voorgelê sal word. Kommentaar en verdere moontlike verbeteringe word ingewag tot einde 2010 wanneer die deputate van die CJBF alle kommentare sal oorweeg. Kommentaar moet gerig word aan die CJBF-Deputate, Posbus 20004, Noordbrug 2522.
Praat met my! : diskussie
Author H.F. Van Wyk
Kom ek bieg eers : Ek is op Facebook (maar vergeet om daar te gaan kyk wat aangaan), en het Mxit op sy selfoon, maar net twee van my kinders is op die kontaklys - en het dit nog nooit gebruik nie, want ons is nooit saam op nie en ek vergeet om in te gaan. Ek het ook 'n "sms-bundel" wat ek nie klaar gebruik nie. Wat ek dus wil sê, is dat ek nie in beginsel daarteen is nie.
Ateïste is nie noodwendig die toonaangewers nie : diskussie
Source: Die Kerkblad 112, pp 42 –43 (2009)
Ons ervaar baie keer twyfel oor ons vermoë om die wêreld van die fundamentele waarhede en waardes van ons Bybelgeloof in God te oortuig. In ontwikkelde Christelike lande is daar skynbaar maar 'n klein persentasie mense oor wat gereelde godsdiensbeoefenaars is, en die aggressiewe kampanjes van die ateïste laat ons soms beangs.
Na-doktorale genoot by Fakulteit Teologie
Dr. Aldred Genade (links op die foto saam met sy vrou Celeste, en prof. Francois Tolmie van die UVS, sy promotor) is sedert Augustus benoem as nadoktorale navorsingsgenoot in die Skool vir Bybelwetenskappe en Antieke Tale. Hy werk op die oorvleuelterrein tussen Nuwe Testament en die Klassieke Tale, Grieks en Latyn. Sy navorsing fokus op die retoriese analise van antieke tekste, en die belang daarvan vir die verstaan van die Nuwe Testament. Sy arbeid op die Puk-kampus het reeds vrug afgewerp: sy eerste artikel is vir keuring ingedien by 'n internasionale tydskrif. Verder kon hy daarin slaag om die medewerking van 'n internasionale, hoogaangeskrewe Nuwe-Testamentikus, prof. Tom Olbricht (Maine, VSA), te verkry vir navorsing oor 'n onderdeel van sy projek, naamlik die retoriek van die Latynse skrywer, Cicero.